S-67/2011

Mál þetta, sem var þingfest 11. október sl. en tekið til dóms 21. sama mánaðar, er höfðað af lögreglustjóranum á Blönduósi 19. maí 2011 með ákæru á hendur B-kk-þgf M-kk-þgf Ó-kk-þgf, fæddum 27. apríl 1984, til heimilis að Brekkubæ 4, Reykjavík.

„1 fyrir umferðarlagabrot með því að hafa sunnudaginn 27. mars 2011, um kl. 17:36, ekið bifreið með skráningarnúmerinu SA-487, suður eftir Norðurlandsvegi, á vegarkafla til móts við hús Vörumiðlunar á Blönduósi í Austur-Húnavatnssýslu, án ökuréttar og óhæfur til að stjórna bifreiðinni örugglega vegna áhrifa tetrahýdrókannabínólsýru (tetrahýdrókannabínól í blóði kærða mældist 37 ng/ml), uns lögreglan stöðvaði akstur hans við Hnjúkabyggð á Blönduósi.

Telst brot þetta varða við 1. sbr. 2. mgr. 45. gr. a. og 1. mgr. 48. gr. umferðarlaga nr. 50/1987, sbr. 1. mgr. 100. gr. sömu laga, sbr. 5. gr. laga nr. 66/2006 og 3. gr. laga nr. 24/2001.

2. fyrir fíkniefnalagabrot, með því að hafa á ofangreindum stað og tíma, haft 0,85 grömm af tóbaksblönduðu kannabisefni í vörslum sínum í hólfi í bílstjórahurð bifreiðarinnar SA-487, en efnunum framvísaði ákærði til lögreglu.

Telst brot þetta varða við 2. gr. sbr. 5. og 6. gr. laga um ávana- og fíkniefni nr. 65/1974 með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni r. 233/2001, með síðari breytingum.

Þess er krafist að ákærði verði dæmdur til refsingar, til sviptingar ökuréttar samkvæmt 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006 og til greiðslu alls sakarkostnaðar.

Þá er þess krafist að ákærða verði gert að sæta upptöku á framangreindum fíkniefnum, sem lagt var hald á skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, með síðari breytingum.“

II

Ákærði sótti þing þegar málið var tekið fyrir þann 21. október sl. og játaði skýlaust háttsemi þá sem honum er í ákæru gefin að sök. Þá gerði sækjandi grein fyrir sjónarmiðum sínum varðandi ákvörðun viðurlaga.

Með játningu ákærða, sem er í samræmi við önnur gögn málsins, telst sekt ákærða fyllilega sönnuð en háttsemi hans er réttilega færð til refsiákvæða í ákæru. Ekki skiptir hér máli þó í ákæru greini að ákærði hafi verið undir áhrifum tetrahýdrókannabínólsýru en slík sýra er óvirkt niðurbrotsefni kannabis enda í ákæru skýrlega tekið fram að tetrahýdrókannabínól hafi mælst í blóði ákærða.

Samkvæmt sakavottorði hefur ákærði frá 30. apríl 2004 14 sinnum sætt refsingu. Í aprílmánuði 2004 var hann dæmdur í átta mánaða skilorðsbundið fangelsi fyrir tilraun til ráns. Í lok þess sama árs var hann dæmdur í níu mánaða skilorðbundið fangelsi fyrir fjársvik. Í byrjun árs 2005 var hann aftur dæmdur fyrir fjársvik og gert að sæta fangelsi í 11 mánuði en refsingin var bundin skilorði. Síðar á árinu 2005 var hann sakfelldur í þrígang fyrir brot gegn lögum um ávana- og fíkniefni og í eitt af þeim skiptum einnig fyrir brot gegn umferðarlögum (akstur án þess að hafa öðlast ökurétt). Í tveimur þessara mála var honum gert að greiða sekt en eitt þeirra var hegningarauki þar sem ekki var ákvörðuð frekari refsing. Hinn 3. ágúst 2006 var ákærði dæmdur til greiðslu sektar fyrir brot gegn lögum um ávana- og fíkniefni. Á árinu 2007 var hann í þrígang sakfelldur fyrir brot gegn lögum um ávana- og fíkniefni og í tveimur málanna braut hann einnig gegn umferðarlögum þar sem hann var m.a. sakfelldur fyrir að aka undir áhrifum ávana- og fíkniefna og fyrir að aka sviptur ökurétti. Í tveimur þessara mála var honum gert að greiða sekt auk ökuréttarsviptingar en í einu var honum ekki gerð sérstök refsing. Í júní 2008 var honum gert að greiða sekt fyrir brot gegn lögum um ávana- og fíkniefni og síðar á því ári var hann sakfelldur fyrir brot gegn sömu lögum og sviptur ökurétti fyrir umferðarlagabrot (akstur undir áhrifum ávana- og fíkniefna.). Í nóvember 2009 var ákærði dæmdur í tveggja mánaða skilorðsbundið fangelsi fyrir brot gegn lögum um ávana- og fíkniefni. Loks var hann í maí á síðasta ári dæmdur fyrir að aka sviptur ökurétti. Þá var skilorðsdómurinn frá í nóvember 2009 látinn haldast en ákærða gerð sektarrefsing.

Ákærði er nú sakfelldur fyrir að aka sviptur ökurétti þriðja sinni þannig að ítrekunaráhrif haldast milli þeirra brota og þá er þetta í þriðja sinn sem hann er sakfelldur fyrir akstur undir áhrifum ávana- og fíkniefna þannig að ítrekunaráhrifa gætir milli brotanna. Með háttsemi þeirri sem ákærði er nú sakfelldur fyrir rauf hann skilorð dómsins frá því í nóvember 2009 og er þetta í annað sinn sem hann rífur skilorð þess dóma. Sá dómur er nú tekinn upp og ákærða ákvörðuð refsing í einu lagi fyrir bæði brotin eftir ákvæðum 77. gr. almennra hegningarlaga. Refsing ákærða þykir hæfilega ákveðin fangelsi í fjóra mánuði.

Ákærði hefur lagt fram í dóminum vottorð frá Meðferðarheimilinu í Krýsuvík en þar kemur m.a. fram að ákærði hafi dvalið þar frá 25. maí sl. og sé þar enn. Hann hafi í meðferðinni sýnt miklar framfarir og tekið fast á sínum málum. Að teknu tilliti til þess sem fram kemur í nefndu vottorði þykja efni til að binda þrjá mánuði refsingarinnar skilorði og skal sá hluti refsingarinnar niður falla að liðnum tveimur árum haldi ákærði almennt skilorð 57. gr. almennra hegningarlaga.

Að teknu tilliti til sakarferils ákærða ber að svipta hann ökurétti ævilangt.

Með vísan til kröfugerðar ákæruvalds, gagna málsins og tilgreindra lagaákvæða í ákæruskjali, ber að gera upptæk fíkniefni, svo sem í dómsorði greinir.

Með hliðsjón af niðurstöðu málsins ber, með vísan til 1. mgr. 218.gr. laga nr. 88/2008, að dæma ákærða til greiðslu alls sakarkostnaðar sem nemur samkvæmt yfirliti sækjanda 74.093 krónum en enginn sakarkostnaður hlaust af meðferð málsins fyrir dóminum.

Málið sótti B-kk-nf H-kk-nf fulltrúi lögreglustjórans á Blönduósi.

H-kk-nf H-kk-nf dómstjóri kveður upp dóm þennan.

Dómsorð:

Ákærði, B-kk-nf M-kk-nf Ó-kk-nf sæti fangelsi í fjóra mánuði. Fullnustu þriggja mánaða af þeirri refsingu skal frestað hún falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði er sviptur ökurétti ævilangt.

Ákærði greiði sakarkostnað að fjárhæð 74.093 krónur.

Upptæk eru 0,85 grömm af tóbaksblönduðu kannabisefni sem haldlögð voru við rannsókn málsins.

H-kk-nf H-kk-nf.